b'\n_START_ARTICLE_\nUngarere\n_START_SECTION_\nEtymologi\n_START_PARAGRAPH_\nBen\xc3\xa6vnelsen magy-ar best\xc3\xa5r af to dele, hvoraf den f\xc3\xb8rste menes at henvise til det n\xc3\xa6rmeste fr\xc3\xa6ndefolk mansij (vogulerne) og det andet til ordet er(j) i betydningen menneske. Ordet forekommer f\xc3\xb8rste gang i en gr\xc3\xa6sk tekst fra 500-tallet og i 800-tallet i arabiske kilder. I disse kilder betegner det folkestammen. I latinske tekster fra 1100-tallet betegner det en fyrstesl\xc3\xa6gt, som koloniserede Ungarn._NEWLINE_Ordet ungarsk ser ud til at v\xc3\xa6re afledt af det bulgarsk-tyrkiske onogur (ti-stammefolket), som ungarerne i det 6. \xc3\xa5rhundrede var naboer til (eller i forbund med). Samme ord ligger til grund for navnet p\xc3\xa5 sprogfamilien ugri.\n_START_SECTION_\nEtnisk tilh\xc3\xb8rsforhold og oprindelse\n_START_PARAGRAPH_\nUngarernes oprindelse er ikke fastsl\xc3\xa5et med sikkerhed. Den mest udbredte teori er den finsk-ugriske fra slutningen af det 19. \xc3\xa5rhundrede baseret p\xc3\xa5 lingvistiske og etnografiske argumenter. If\xc3\xb8lge denne skal ungarerne have deres oprindelse i omr\xc3\xa5derne nord\xc3\xb8st for Det kaspiske Hav og v\xc3\xa6re vandret mod vest norden om Sortehavet indtil, at de n\xc3\xa5ede det senere ungarn. Men teorien er blevet kritiseret for at l\xc3\xa6gge for stor v\xc3\xa6gt p\xc3\xa5 sproglige indikationer. Andre teorier h\xc3\xa6vder, at ungarerne stammer fra skytere og hunner, tyrkiske folk, avarer og/eller sumeriske folk. I f\xc3\xb8rste r\xc3\xa6kke hviler disse p\xc3\xa5 legender fra middelalderen, legender med h\xc3\xb8jst diskutabel trov\xc3\xa6rdighed og videnskabelig p\xc3\xa5lidelighed, samt lidet systematiske sproglige sammenligninger. Mange forskere forkaster derfor disse teorier som ren spekulation._NEWLINE_Finsk-ugrisk er en gruppe besl\xc3\xa6gtede sprog, hvilket ikke n\xc3\xb8dvendigvis indeb\xc3\xa6rer, at folkene, som taler disse sprog, er tilsvarende etnisk besl\xc3\xa6gtede. Det samme er tilf\xc3\xa6ldet for fx de indoeurop\xc3\xa6iske sprog. Desuden er ugrisk-ungarsk sprog lige s\xc3\xa5 fjernt besl\xc3\xa6gtet med finsk sprog, som fx russisk sprog er besl\xc3\xa6gtet med italiensk eller med spansk.\n_START_SECTION_\n\xc3\x98st for Uralbjergene (f\xc3\xb8r det 4. \xc3\xa5rhundrede e. Kr.)\n_START_PARAGRAPH_\nI det 4. \xc3\xa5rtusinde f.Kr. slog de f\xc3\xb8rste finsk-ugriske grupper sig ned \xc3\xb8st for Uralbjergene, hvor de ern\xc3\xa6rede sig ved jagt og fiskeri. Derfra kom ugrierne, det vil sige forf\xc3\xa6drene til ungarerne, til de skovbevoksede dele af stepperne i det vestlige Siberien, hvor de skabte sine tidligste bos\xc3\xa6ttelser fra i hvert fald ca. 2.000 f.Kr. og fremover. Bos\xc3\xa6ttelserne havde nok s\xc3\xa5 stor lighed med dem, som fandtes i den nordvestlige del af androvo-kulturen. Nogen af de mere udviklede stammer fra stepperne l\xc3\xa6ngere syd p\xc3\xa5 l\xc3\xa6rte dem jordbrug, husdyrhold og tilvirkning af bronzegenstande. Omkring 1.500 f.Kr. begyndte de at t\xc3\xa6mme heste og blev et rytterfolk._NEWLINE_Som f\xc3\xb8lge af klimaforandringerne i det 1. \xc3\xa5rtusinde f.Kr. flyttede den ugriske undergruppe ob-ugrierne, som indtil da havde boet i nordligere egne, syd over til den nedre Ob-flod, mens den ugriske undergruppe, som var forf\xc3\xa6dre til proto-ungarerne, forblev i syd og blev et nomadisk hyrdefolk. Fra ob-ugriernes endelige afrejse omkring 500 f. Kr. kan forf\xc3\xa6drene til nutidens ungarere betragtes som en egen etnisk gruppe, proto-magyarerne. I de f\xc3\xb8lgende \xc3\xa5rhundreder boede proto-magyarerne fortsat p\xc3\xa5 skov-stepperne og p\xc3\xa5 stepperne syd\xc3\xb8st for Uralbjergene, hvor de blev de n\xc3\xa6rmeste naboer til og st\xc3\xa6rkt influerede af de gamle sarmater.\n_START_SECTION_\nBasjkirien og Khazar-khaganatet (4. \xc3\xa5rhundrede \xe2\x80\x93 ca. 830 e. Kr.)\n_START_PARAGRAPH_\nI det 4. \xc3\xa5rhundrede e.Kr. flyttede proto-magyarerne vest for Uralbjergene til omr\xc3\xa5det mellem de sydlige Uralbjerge og Volga (Basjkirien eller Basjkortostan)._NEWLINE_Tidlig i det 8. \xc3\xa5rhundrede flyttede dele af proto-magyarerne til floden Don (til et omr\xc3\xa5de mellem Volga, Don og Donets Donets, som blev kaldt Levedia. Efterkommerne af disse proto-magyarer, som forblev i Basjkirien, blev observeret s\xc3\xa5 sent som i 1241._NEWLINE_Mange historiske omtaler regner magyarerne (ungarerne) og basjkirerne som to grene af det samme folk. Imidlertid er de moderne basjkirer forskellige fra deres ophav, et folk som blev decimeret under de europ\xc3\xa6iske mongol-invasioner i det 13. \xc3\xa5rhundrede og assimilerede i de tyrkiske folk._NEWLINE_Proto-magyarerne ved Don var underlagt Khazarernes khaganat. Deres naboer tilh\xc3\xb8rte den ark\xc3\xa6ologiske saltov-kultur, det vil sige bulgarer (protobulgarer, efterkommere af onogurerne) og alanerne, som de l\xc3\xa6rte havebrug og elementer af storkv\xc3\xa6ghold og jordbrug af. Bulgarerne og magyarerne levede i et langvarigt f\xc3\xa6llesskab i khazarerne som skiftevis allierede og rivaler. Deres skik med to herskere (senere kendt som kende og gyula) antages at v\xc3\xa6re en arv fra khazarerne. If\xc3\xb8lge traditionen var magyarerne organiserede i en konf\xc3\xb8deration af syv stammer: Jen\xc5\x91, K\xc3\xa9r, Keszi, K\xc3\xbcrt-Gyarmat, Megyer (Magyar), Ny\xc3\xa9k, og Tarj\xc3\xa1n.\n_START_SECTION_\nEtelk\xc3\xb6z (ca. 830 \xe2\x80\x93 ca. 895)\n_START_PARAGRAPH_\nOmkring 830 udbr\xc3\xb8d der borgerkrig i khazar-khaganatet. Dette f\xc3\xb8rte til, at tre af khazarstammerne slog sig sammen med magyarerne og drog til det, som magyarerne kaldte Etelk\xc3\xb6z, det vil sige omr\xc3\xa5det mellem Karpaterne og Dnepr \xe2\x80\x93 det som omtrent svarer til nutidens Ukraine._NEWLINE_Omkring 854 stod magyarerne over for det f\xc3\xb8rste angreb fra Petsenegerne. (If\xc3\xb8lge andre kilder var grunden til, at magyarerne drog til Etelk\xc3\xb6z netop angreb fra petsjenegerne.) Magyarerne kan have l\xc3\xa6rt sit tyrkiske tungem\xc3\xa5l fra [kabarerne] og de tidligere bulgarere. If\xc3\xb8lge den finsk-ugriske teori kan dette forklare mindst 300 ord og navne, som endnu er i brug i det moderne Ungarn. Vikingerne og \xc3\xb8stslaverne blev magyarernes nye naboer. Ark\xc3\xa6ologiske fund kan tyde p\xc3\xa5, at magyarerne kom i ret n\xc3\xa6r forbindelse med begge parter. Fra 862 og frem over startede magyarerne (allerede omtalt som Ungri) sammen med sine allierede, kabarerne, en serie plyndringstogter fra Etelk\xc3\xb6z til flodomr\xc3\xa5det ved Karpaterne, f\xc3\xb8rst og fremmest mod Det \xc3\xb8stfrankiske rige, Tyskland og Stor-M\xc3\xa4hren, dern\xc3\xa6st mod fyrsted\xc3\xb8mmet Balaton og Bulgarien.\n_START_SECTION_\nIndvandringen til flodomr\xc3\xa5det ved Karpaterne (efter 895)\n_START_PARAGRAPH_\nI 895/896, antagelig under lederskab af h\xc3\xb8vdingen \xc3\x81rp\xc3\xa1d, krydsede en del af magyarerne Karpaterne for at komme ind i Transylvanien. Stammen kaldte sig megyarer (megyer) og var den ledende stamme i magyar-alliancen, som erobrede de centrale dele af omr\xc3\xa5det. Samtidig, omkring ca. 895, blev magyarerne i Etelk\xc3\xb6z angrebet af bulgarere (som et resultat af magyarernes indblanding i den bulgarsk-byzantinske krig i 894-896), og siden af deres gamle fjender petsenegerne. Det er imidlertid usikkert, om disse konflikter var den virkelige \xc3\xa5rsag til, at magyarerne forlod Etelk\xc3\xb6z._NEWLINE_I flodomr\xc3\xa5det ved Karpaterne havde magyarerne oprindeligt besat omr\xc3\xa5det under Stor-M\xc3\xa4hren og det \xc3\xb8vre og mellemste omr\xc3\xa5de ved floden Tisza, et tyndt befolket omr\xc3\xa5de, som if\xc3\xb8lge arabiske kilder blev brugt af Stor-M\xc3\xa4hren som forvisningssted for kriminelle, og hvor romerne havde ladet Jasygerne sl\xc3\xa5 sig ned nogen hundrede \xc3\xa5r tidligere. Herfra intensiverede magyarerne deres plyndringstogter over hele det europ\xc3\xa6iske kontinent. I 900 flyttede de fra \xc3\xb8vre Tisza til Transdanubien (Pannonien), som senere blev kerneomr\xc3\xa5det i den voksende ungarske stat. Deres allierede, kabarerne, antagelig under Kurzans lederskab, slog sig ned i omr\xc3\xa5derne omkring Bihar. Da magyarerne tr\xc3\xa6ngte ind i flodomr\xc3\xa5det vest for Karpaterne, var befolkningen i hovedsagen slavere._NEWLINE_Rester efter de eurasiske avarer holdt til i sydvest og rum\xc3\xa6nere i \xc3\xb8st og syd\xc3\xb8st. Dette sidste er imidlertid h\xc3\xb8jst omdiskuteret. Efter slaget ved Augsburg i 956 \xc3\xa6ndrede magyarerne gradvis deres livsf\xc3\xb8relse fra at v\xc3\xa6re et hyrdefolk til at blive jordbrugsfolk, og de l\xc3\xa5nte hundredvis af slaviske landbrugsrelaterede ord._NEWLINE_Ark\xc3\xa6ologiske fund fx i Polen tyder (if\xc3\xb8lge Przemysl) p\xc3\xa5, at en stor del af magyarerne forblev nord for Karpaterne efter \xc3\x81rp\xc3\xa1ds indtog i 895/896. I 900 ser det ud til, at disse eftern\xc3\xb8lere har sl\xc3\xa5et f\xc3\xb8lge med de \xc3\xb8vrige magyarer. I Transylvanien findes desuden en ensartet ungarsk befolkning, som historisk set ikke h\xc3\xb8rer med til de magyarer, som var under \xc3\x81rp\xc3\xa1d: Sz\xc3\xa9kelyer, den st\xc3\xb8rste etniske komponent i den ungarske minoritet i Rum\xc3\xa6nien, og fuldt ud anerkendt som magyarer. Sz\xc3\xa9kelyfolkets oprindelse, s\xc3\xa6rlig tidspunktet for deres bos\xc3\xa6ttelse i Transylvanien, er genstand for uenighed mellem historikere.\n_START_SECTION_\nSenere p\xc3\xa5virkninger\n_START_PARAGRAPH_\nOven i de folkegrupper, som er n\xc3\xa6vnt oven for, og som blandede sig med magyarerne i l\xc3\xb8bet af deres lange vandringer f\xc3\xb8r ankomsten til Ungarn, kommer indslag af andre folkegrupper som slog sig ned i omr\xc3\xa5derne efter, at magyarerne havde etableret sig der. Blandt dem er kumaner, petseneger og jasoner og senere tyskere og andre vesteurop\xc3\xa6iske bos\xc3\xa6ttere i middelalderen. Rumenere og slovaker havde levet sammen med og blandet sig med magyarerne siden tidlig middelalder. B\xc3\xa5de j\xc3\xb8diske minoriteter og sig\xc3\xb8jnerminoriteter har boet i Ungarn siden middelalderen. Tyrkiske folkeslag bosatte sig fra ca. 1541 til ca. 1699 i de centrale dele af nutidens Ungarn, mens landet var besat af Det osmanniske Rige. I gr\xc3\xa6nseomr\xc3\xa5derne, som under tyrkernes herred\xc3\xb8mme var blevet st\xc3\xa6rkt affolkede, blev nye bos\xc3\xa6ttere inviterede til at sl\xc3\xa5 sig ned i det 18. \xc3\xa5rhundrede, is\xc3\xa6r tyskere, slovaker, serbere og kroater. Alle bidrog til dannelsen af den etniske mangfoldighed, som pr\xc3\xa6gede Ungarn f\xc3\xb8r landets deling efter 1. verdenskrig. De avancerede \xc3\xb8konomiske og politiske forhold blandt slaverne, som havde bosat sig over hele omr\xc3\xa5det f\xc3\xb8r magyarernes erobring, havde betydelig indflydelse p\xc3\xa5 kulturen hos de nyankommende magyarer efter 896. Adskillige ungarske ord, som relaterer sig til jordbrug, politik, religion og h\xc3\xa5ndv\xc3\xa6rk, er l\xc3\xa5nord fra slaviske sprog.'